google/wiki40b huggingface dataset:
Gaasistamine

Gaasistamine ehk gaasistus on tahke- või vedelkütuse orgaanilise osa võimalikult täielik muutmine põlevgaasiks (gaaskütuseks). See protsess teostatakse kõrgel temperatuuril vaba või seotud hapniku (õhk, veeaur jt) piiratud osalusel.
Erinevalt kütuste töötlemisest ilma õhu juurdepääsuta (utmine, pürolüüs, krakkimine) muutub gaasistamise käigus gaasiks (CO, H₂, CO₂, osaliselt tekib ka õli) peaaegu kogu kütuses sisalduv põlevaine.
Gaasistamine toimub harilikult gaasigeneraatoris temperatuuril kuni 1000 °C või enamgi ja saadavat gaasi nimetatakse generaatorigaasiks. Tehnoloogia järgi eristatakse: tsükliline gaasistamine, gaasistamine keevkihis, gaasistamine rõhu all ja allmaagaasistamine.
Näiteks kerogeenpõlevkivi orgaanilise osa võimalikult täielik gaasistamine toimus Kohtla-Järvel, tippaeg 1970-ndatel. Puidu pürolüüsil saadakse puugaas, mida II maailmasõja ajal kasutati küllalt palju mootorikütusena.
Oksütotsiin

Oksütotsiin (ladina keeles oxytocinum) on imetajate organismis leiduv üheksast aminohappe molekulist moodustunud hormoon, ka neuropeptiid. Looduslikult toodetakse oksüdotsiini nii emaste kui ka isaste hüpotalamuses eelhormoonidest, eritatakse vereringesse ajuripatsi tagasagara neurosekretoorsete rakkude poolt ning seotakse oksütotsiiniretseptoritega.
Oksütotsiini nimetatakse tavakeeles armuhormooniks, õnnehormooniks ja emadushormooniks.
Oksütotsiin toimib ajus virgatsainena. Arvatakse, et ta toimib neurotransmitterite eelkursorina, mis signaliseerivad spetsiifilisi funktsioone nagu partnerlussuhtes lähedustunde ning usalduse loomine, emalik hoolivus, peenise erektsioon, nõgusselgsuse kujunemine, kopulatsiooniga seotud käitumine, mälu ja õppimisvõime ja sõltuvus-käitumine ning toitumine.
Oksütotsiini toime erineb nii liigiti kui ka indiviiditi.
Enamikul tänapäevastel selgroogsetel on tuvastatud paljunemisfunktsioone toetav ja kujundav oksütotsiini sarnane hormoon.
Naistel tuntakse kõige paremini selle funktsiooni sünnitusel. Emakakaela ja tupe lainemisel sünnitustegevuse käigus eraldub suures koguses oksütotsiini. Samuti eraldub oksütotsiini rinnanibude stimuleerimisel, mis soodustab imetamist.
Oksütotsiin leevendab hirmu ja ärevust. Seda eraldub ka seksuaalse erutuse ajal. Märkimisväärsetes kogustes eritub oksütotsiini nii meestel kui naistel ka suguühtega seotud orgasmi järgselt.
Oksütotsiini roll sünnitusel ei ole päris selge, kuna naised kellel on sooritatud hüpofüsektoomia, saavad normaalselt sünnitada.

Veterinaarobsteetrikas

Siin tutvustatakse ravimit või ravimeetodit, kuid kirjutatu pole arstlik nõuanne ning see ei asenda arsti konsultatsiooni. Vikipeedia ei vastuta iseravimise tagajärgede eest.Veterinaarobsteetrikas võidakse emastele loomadele, sarnaselt naistele, poegimise või munade väljutamise farmakoloogilise induktsioonina manustada sünteetilist oksütotsiini.

Maolistel

Maokasvandustes, loomaaedades või ka seltsilisloomadena kodus peetavatele emastele madudele võib veterinaararst vajadusel manustada kas poegimise esile kutsumiseks või munemise indutseerimiseks sünteetilist oksütotsiini.

Obsteetrikas

Siin tutvustatakse ravimit või ravimeetodit, kuid kirjutatu pole arstlik nõuanne ning see ei asenda arsti konsultatsiooni. Vikipeedia ei vastuta iseravimise tagajärgede eest.Obsteetrikas võidakse sünnitajale anda sünnitegevuse farmakoloogilise induktsioonina sünteetilist oksütotsiini tablettidena, ninaaerosoolina või veenisiseselt.

Teadusuuringud

Jaapanis tehtud uuring 40 meessoost täiskasvanud jaapani rahvusest autismipatsiendiga osutas manustatud sünteetilise oksütotsiini pigem soodsat toimet nendele patsientidele: muutes neid uurijate arvates empaatilisemaks ja emotsionaalsemaks.

Ajaloolist

Oksütotsiini sünteesis esmakordselt Ameerika biokeemik Vincent du Vigneaud 1953. aastal.
Kärsu mõis

Kärsu mõis (saksa keeles Kersel) oli Voltveti mõisa kõrvalmõis Saarde kihelkonnas Pärnumaal. Nüüdisajal jääb mõis Pärnu maakonda Saarde valda.
Peter Graves

Peter Graves (õieti Peter Aurness; 18. märts 1926 – 14. märts 2010) oli USA näitleja.
Graves oli ärimees Rolf Aurnessi ja ajakirjanik Ruth Aurnessi (sündinud Duesler) poeg. Isaisa oli sündinud Aursnesi nime all, kuid 1887 USA-sse emigreerudes muutis nimekuju.
Graves lõpetas 1944 keskkooli ja teenis seejärel kaks aastat USA lennuväes. Hiljem õppis ta Minnesota ülikoolis.
Graves alustas filmikarjääri 1942, aga pidevalt hakkas ta filmides näitlema alates oma teisest filmirollist 1951. Ta oli pikk, blond ja kena välimusega ning mängis paljudes filmides peaosa. A-filmidesse ta ei pääsenud, vaid jäigi B-filmide näitlejaks. Talle olid tüüpilised osad õudusfilmides, näiteks "Killers from Space" (1954), "The Night of the Hunter" (1955), "It Conquered the World" (1956), "Beginning of the End" (1957), "The Mysterious Monsters" (1976), "The Clonud Horror" (1979), "Addams Family Values" (1993) ja "House on Haunted Hill" (1999).
Gravesi kõige tuntum roll on organisatsiooni Impossible Missions Force juht Jim Phelps sarjas "Võimatu missioon" (1967–1973). Selle eest pälvis ta 1971 Kuldgloobuse ning ta nimetati selle seriaali teistel hooaegadel Kuldgloobuse ja Emmy kandidaadiks.
Viimane seriaal, kus tal oli läbiv roll, oli "7th Heaven" (11 episoodi 1996–2007).
Graves suri südamerabandusse oma koduaias perekonna juuresolekul.

Isiklikku

Ta abiellus 1950 Joan Endressiga. Abielust sündisid tütred Kelly Jean, Claudia King ja Amanda Lee. Nii abikaasa kui ka kõik tütred elasid temast kauem. Tal sündis kuus lapselast.
Love Me Tender

Süžee

Clint Reno on noor poiss, kelle vanemad vennad on sõtta läinud ja sõjas langenuks kuulutatud ning ta on äsja abiellunud oma vanema venna Vance'i endise naise Cathyga. Ootamatult saabuvad aga sõtta läinud vennad elusana koju ning Clinti hakkab vaevama armukadedus ja hirm, et Vance võtab temalt Cathy tagasi.
Orjaku-Kuriste mõis

Orjaku-Kuriste mõis (saksa keeles Orjak-Kurrist) oli poolmõis Käina kihelkonnas Läänemaal.
Mõis rajati 1907 Orjaku mõisast eraldatud alast.
Kunda

Ajalugu

Kunda on tekkinud Kunda mõisaomaniku John Karl Girard de Soucantoni 1870. aastal rajatud tsemendivabriku juurde. Sellest ajast on Kundas tsementi toodetud ja praegu toodab seda AS Kunda Nordic Tsement, mis kuulub rahvusvahelise HeidelbergCement Groupi koosseisu. Aastal 1905 valmis Rakvere-Kunda raudtee ja võeti kasutusele Kunda raudteejaam. Kolmanda astme linnaks sai Kunda alev 1. mail 1938.
Varem tähistas Kunda nimi linnast 2,5 kilomeetrit lõuna pool asunud Kunda mõisa, mida mainiti esmakordselt 1443. aastal kivist vasallilinnusena. Mõis sai nime Cundiste perekonna järgi. 1770. aastatel püstitatud varaklassitsistlik mõisahoone on alates Teisest maailmasõjast varemeis.
Linna idaservas asub Kunda hiiemägi.
Kunda linna ja Kunda sadama vahel Kukerpalli orus asub Kukerpalli sild.
Kunda linna omavalitsuslik staatus kinnitati 1991. aasta 12. detsembril.

Haridus ja kultuur

Kundas tegutseb Kunda ühisgümnaasium ja Kunda lasteaed Kelluke. 
Huvikoolidest tegutseb siin muusikakool ja Kunda linna klubi. Linnas asub veel Kunda linnaraamatukogu.
Endise Kunda tsemendivabriku kontorihoones on avatud Kunda tsemendimuuseum.

Majandus

Kundas tegutseb tsemenditehas (tsemendivabrik).

Tuntud inimesed

Linnas on sündinud astronoom Ernst Öpik, näitleja Argo Aadli, kirjanik Jüri Parijõgi ja Harald Suislepp, keemik Michael Wittlich, kunstnik Uno Ong, pedagoogikateadlane Lembit Andresen, koreograaf Ženja Fokin ja taani helilooja Knudåge Riisager.
Zurab Azmaipharašvili

Zurab Azmaipharašvili (gruusia keeles ზურაბ აზმაიფარაშვილი; sündinud 16. märtsil 1960 Thbilisis) on gruusia maletaja ja maleorganisaator, rahvusvaheline suurmeister (1988). 
Tuli 1978. aastal NSV Liidu noortemeistriks. Suurmeistriks sai 28-aastaselt 1988. aastal. Neli aastat varem sai FIDE-lt rahvusvahelise meistri nimetuse. Ta on 1980. aasta Gruusia NSV malemeister. 
Ta mängis 1999. aastal FIDE maailmameistrivõistlustel. Las Vegases toimunud turniiril (100 osavõtjat) sai turniiritabelis 14. asetuse, kuid kaotas teises ringis Liviu-Dieter Nisipeanule. 2000. aastal pääses ta mängima maailmakarikavõistlustele Shenyang Shis, kus kaotas veerandfinaalis Jevgeni Barejevile. Võitis Euroopa meistrivõistlustel 2001. aastal Ohridis pronksmedali ja 2003. aastal İstanbulis kuldmedali. 
Azmaipharašvili võitis Gruusia võistkonna koosseisus 2003. aastal Plovdivis Euroopa võistkondlikel meistrivõistlustel pronksmedali. Mängis seitsmel maleolümpial (1992–2004).
Aastatel 2009–2010 oli ta Aserbaidžaani malekoondise peatreener ja 2009. aastal Novi Sadis peetud Euroopa võistkondlikel meistrivõistlustel võitjaks tulnud Aserbaidžaani meeskonna kapten. Sai FIDE-lt 2002. aastal rahvusvahelise maleorganisaatori ja 2004. aastal FIDE vanemtreeneri nimetuse. 2014. aastal valiti Azmaipharašvili Euroopa Maleliidu presidendiks.
Joosep Tumma

Joosep Tumma (19/31. märts 1883 Mägi-Kurdla, Saaremaa – 1941 Kuressaare) oli eesti põllumees.
Ta oli Laimjala vallavanem ja Pöide põllumeeste konvendi liige.
Jüri–Vaida tee

Jüri–Vaida tee (riiklik registreerimisnumber 11114) on kõrvalmaantee Rae vallas. Tee pikkuseks on 8,5 km.
Tee saab alguse Jüri–Aruküla tee esimesel kilomeetril Jüri alevikus. Tee läbib Aaviku, Patika, Kautjala, Veskitaguse ja Suuresta külad ning Jüri aleviku. Tee lõpeb Vaida–Pajupea tee alguses Suuresta külas. Tee ületab ühe silla (Vaida III sild üle Pirita jõe tee kaheksandal kilomeetril) ja 12 truupi. Bussipeatusi jääb teele 4: Veetorni, Aaviku, Kautjala, Patika.
Tee on mustkattega. Kuni 5,6. km-ni on tee klassita, Patika liiklussõlme juures on tee klass IV, alates 6,4. kilomeetrist kuni tee lõpuni on tee klass V. Liiklussagedus on 200...500 autot ööpäevas. Kiiruspiirangud on esimesel kilomeetril (50), teisel kilomeetril Aaviku küla tiheasustusega alal (50), Patika liiklusõlmest kuni tee lõpuni (50). Teevalgustuse kohta andmed puuduvad.
Teega ristub kuuendal kilomeetril mitu Patika liiklussõlme ühendusteed.
Kalevipojad

"Kalevipojad" oli Kanal 2-s 2011–2013 näidatav Eesti telesari, mis räägib nelja Eesti ehitaja elust Soomes. Sarja peategelased on neli Eesti meest (vanuses umbes 20, 30, 40, 50), kes teenivad Soomes ehitajatena leiba, ent peavad koos elama kitsas korteris. Korteris elades tuleb ette palju tülisid, ent saab ka nalja. Neid nelja ehitajat mängivad Ivo Uukkivi, Pääru Oja, Andres Mähar ja Vello Janson.
Sarja loomise algataja ja üks autoreid on Ivo Uukkivi. Sarja stsenarist on Martin Algus ja režissöör Ergo Kuld.
Mati Narusk

Mati Narusk (sündinud 18. detsembril 1940) on eesti ajakirjanik.
Ta on lõpetanud Tartu Ülikooli 1969. aastal ajakirjanduse erialal kaugõppes.
Kalju Eerme

Kalju Eerme (sündinud 10. detsembril 1938 Vainus Paikuse vallas) on eesti astronoom ja geofüüsik.

Elulugu

Ta sündis vabrikutööliste peres. Lõpetas 1958 Sindi töölisnoortekeskkooli, 1963 Tartu Riikliku Ülikooli astronoomia erialal ja 1969 FAI aspirantuuri. 
1963–1966 töötas vanemlaborandina TRÜ satelliitide vaatlusjaamas. Aastast 1969 on töötanud Tartu Observatooriumis nooremteaduri ja seejärel vanemteadurina, 1983–1999 ka TÜ-s dotsendina.
Eberhard von Schüren

Eberhard von Schüren (surnud 16. märtsil 1561) oli Liivi ordu liige ja Dobele komtuur aastatel 1535–1545.
Eberhardi vanemad olid Konrad von Schüren zu Schuir ja Anna von Mallinckrodt. Ta pärines Schuiri mõisast, mis asub praegu Esseni linna territooriumil. Tema suguvõsa kuulus Vestfaali väikeaadelkonna hulka.
1521–1522 oli ta Tallinna linnusekomtuuri (Hauskomtur) kohusetäitja, 1523–1525 linnusekomtuur. Seejärel pidas ta sama ametit Riias, kuid kuna Riias toona enam komtuuri polnud, oli ta Riia ordulinnuse pealik. 1535. aastal sai ta Dobele komtuuriks ja oli selles ametis kuni 1545. aastani. 1551. aastal on teda mainitud endise komtuurina, ta elas koos kolme teenijaga komtuurkonna territooriumil tagasitõmbunult Neuenburgischeni mõisas. Ta suri sealsamas 1561. aastal.
Lõuna-Ukraina tuumaelektrijaam

Lõuna-Ukraina tuumaelektrijaam on tuumaelektrijaam, mis asub Ukrainas, Južnoukrainski linna lähedal Mõkolajivi oblastis.
Ehitust alustati aastal 1977, töötab alates 1983. aasta algusest.

Intsidendid

2019. aastal avastati tuumajaama arvutitega seotud ebaseaduslik krüptoraha kaevandamine.
Teise maailmasõja survel tehtud leiutised

Radar

Kuigi radari tööpõhimõte oli sisuliselt avastatud juba 1904. aastal Christian Hülsmeyeri poolt, hakati seda avastust aktiivselt kasutama alles Suurbritannia poolt Saksamaa pommirünnakute ennetavaks avastamiseks. Radaritega saavutatav ajavõit lubas varakult evakueerida inimesed ning startida hävituslennukitel. On laialt levinud arvamus, et radar just sõja ajal Suurbritannias leiutatigi. Radar on siiski leiutatud varem ning ka töötavad mudelid eksisteerisid varem. Küll aga oli Suurbritannia esimesi praktilisi tarbijaid ja tehnoloogia edasiarendajaid.

Maandumistuled

Saksamaa kasutas Teises maailmasõjas Londoni pommitamisel ära Inglismaa pidevat udu. Pommituslennukid startisid baasidest Mandri-Euroopas, kus oli selge ilm ja pommitasid Londonit. Inglismaal aga ei saanud hävitajad tihti lennuväljalt tõusta, kuna paksus udus oli hilisem maandumine võimatu. Esmakordselt otsustati probleem lahendada lennuraja servade valgustamise teel. Selleks tehti lennuraja servadesse rennid, mis täideti bensiiniga ja süüdati. Hiljem võeti see leiutis laialdaselt kasutusele kogu lennunduses.

Reaktiivmootorite kasutamine tsiviilotstarbel

Kuigi reaktiivmootorid leiutati niikuinii, oleks kindlasti nende reaalne kasutuselevõtt tsiviilotstarbel viibinud. Reaktiivlennuk vajab stardiks suurt algkiirust, ning sõjaeelsed tsiviillennuväljad olid üldjuhul murukattega väljakud või lennati üldse vesilennukitega. Sõja käigus ehitati raskete pommituslennukite tarvis kõikjale betoonkattega radasid, mis sõja lõppedes muudeti tsiviillennuväljadeks
Richard Stallman

Richard Matthew Stallman (hüüdnimega RMS; sündinud 16. märtsil 1953) on ameerika informaatik ning hariduselt füüsik. Tema asutatud on vaba tarkvara liikumine, GNU projekt ja ka Free Software Foundation. Tunnustatud häkkerina on tema peamisteks tarkvara arendustöödeks Emacs (hilisem GNU Emacs) ja GNU C Compiler samuti GNU Debugger. Samuti on ta GNU General Public License (GNU GPL) litsentsi üks autoritest. Näitena ta mõttemallist võib tuua, et ta pooldab tasuvaba tualetikasutamist.
Mikojan-Gurevitš MiG-17

Ajalugu

MiG-17 Nõukogude Liidu väeosadesse saabumise ajaks oli Korea sõda sõda just lõppenud, Vietnami sõjas oli MiG-17 Põhja-Vietnami lennuväe enim kasutatud hävituslennuk.
Praegu on veel mõni üksik lennuk relvastuses Põhja-Koreas, kokku oli MiG-17 ligikaudu 30 riigi lennuväe koosseisus.
Amindiivid

Amindiivid on saared Araabia ja Lakadiivi mere vahel, Lakadiivide osa.  Pindala 926 ha. Saared on kõik madalad korallatollid. Kuuluvad Indiale.
Porkuni

Nimi

17. sajandi alguse Rootsi kaardil on Porkuni tähistatud nimega Borckholmen. 
18. sajandi lõpul Ludwig August Mellini koostatud atlases on Porkuni märgitud kahes keeles: Borkholm, Porkoni M.
Ferdinand Schörner

Noorus

Schörner sündis 12. juunil 1892 Münchenis. Esimese maailmasõja veteran, autasustati teda Pour le Mérite osalemise eest Caporetto lahingus, mille käigus murdsid Austria-Saksa väed läbi Itaalia rinde sügisel 1917. Kahe maailmasõja vahel teenis Schörner staabiohvitseri ja instruktorina. 1923. aastal oli ta adjutant kindral Otto von Lossowile, Müncheni sõjaväeringkonna VII ülem, kes osales Müncheni putši lüüasaamises.

Teine maailmasõda

1917. aastast oli Schörner tegevteenistuse ohvitser, jõudis ta pärast 20 aastast teenistust 1937.aastal, ooberstleitnandi auastmeni. Sama aasta oktoobris määrati ta 98. mägikütirügemendi komandöriks.
1939. aasta 1. augustil ülendati Schörner kindralmajoriks.
Schörnerist 1. juunil 1940 6. mägikütidiviisi komandör.
15. jaanuarist 1942 sai Schörnerist XIX mägikütikorpuse komandör, pälvis ta sama kuu lõpul kindralleitnandi ja 1. juunil mägikütiväe kindrali õlakud.
1. oktoobrist 1943 1. veebruarini 1944 juhatas Schörner XXXX tankikorpust, teenides seejärel kuu aega Wehrmachti maavägede natsionaalsotsialismi vaimus kasvatamise staabi ülemana.
Schörner määrati 2. märtsil 1944 juhatama 17. armeed, ülendati ta kuu aja pärast kindralooberstiks ja Väegrupp Süd ülemjuhatajaks.
20. juulil 1944 järgnes nimetamine väegrupi Nord ja 18. jaanuaril 1945 väegrupi Mitte ülemjuhatajaks.
Schörner on autasustatud Raudristi Rüütliristiga, mille juurde kuuluvad tammelehed, mõõgad ja briljandid. Sõja lõpuks ülendati ta kindralfeldmarssaliks, kelle Hitler oma testamendis määras maavägede ülemjuhatajaks.

Hinnanguid

Saksa veteranid kritiseerisid Schörnerit eriti 1945. aasta korralduse eest, et kõik sõjaväelased, kes leiti tagalast ja kellel puudusid kirjalikud korraldused seal viibimiseks olid desertöörid. Nende üle mõisteti kohapeal kohut ja poodi üles, kui tunnistati süüdi deserteerumises. Seda mainitakse Siegfried Knappe, Hans von Lucki ja Joseph Goebbelsi mälestustes. "Desertöörid ei saa temalt halastust", kirjutas Goebbels Schörneri kohta 11. märtsil 1945. "Nad poodi lähima puu külge üles. Süüalused pidid ütlema:" Ma olen desertöör. Ma olen loobunud Saksa naiste ja laste kaitsmisest ja seetõttu olen üles poodud "". ("Ich bin ein Deserteur. Ich habe mich geweigert, deutsche Frauen und Kinder zu beschützen und bin deshalb aufgehängt worden.") Goebbels jätkas: "Loomulikult on sellised meetodid tõhusad. Iga Schörneri piirkonnas asuv mees teab, et ta võib rindel surra aga paratamatult võib ta ka tagalas surra.
Chase Bank

J.P. Morgan Chase Bank, N.A., mis tegutseb Chase Bankina, on New Yorgis Manhattanil asuv rahvuspank, mis moodustab USA rahvusvahelise pangandus- ja finantsteenuste valdusettevõtte JPMorgan Chase tarbija- ja äripanganduse tütarettevõtte. Panka hakati nimetama Chase Manhattan Bankiks kuni selle ühinemiseni J.P. Morgan & Co-ga 2000. aastal. Chase Manhattan Bank loodi Chase National Banki ja The Manhattan Company ühinemisel 1955. aastal. Pank ühines 2004. aastal Bank One Corporationiga ja omandas hiljem The Washington Mutuali hoiused ja enamuse varast.
Chase pakub üle riigi rohkem kui 5100 haru ja 16 000 sularahaautomaati. JPMorgan Chase & Co.-l on 250 355 töötajat (2016. aasta seisuga) ja ettevõte tegutseb enam kui 100 riigis. JPMorgan Chase & Co. oli 2016. aastal varasi 2,49 triljonit dollarit.
JPMorgan Chase on oma Chase'i tütarettevõtte kaudu üks Ameerika Ühendriikide suurpangast.
Jaapani ebaküdoonia

Välimus

Jaapani ebaküdoonia on 0,6–1 m kõrgune, sageli laiuv, kuni 1,5 m läbimõõduga tihedavõrseline põõsas. Oksad kaetud madalate näsadega ning asteldega.  
Lehed munajad kuni piklikmunajad, täkilissaagja servaga, nahkjad, pealt tumerohelised, alt heledamad. Abilehed neerjad.
Jaapani ebaküdoonia viljadeks on väikese õuna suurused, tiheda liha ja hea lõhnaga õunviljad. Oktoobris valmivad viljad on hapud, kollased või rohelised.

Kasvatamine

Ebaküdoonia ei ole meil täielikult talvekindel. Karmimal talvel külmuvad lumest välja ulatuvad oksaotsad, et aga lume sees olev põõsas säilib, siis külmumine saaki enamasti palju ei mõjuta. Põõsad ei kasva üle 1 m kõrgeks. Ühe põõsa saak on kaks kuni kolm, parimal juhul kuni viis kilo vilju. Eestis on üksikuid ärilisi istandikke, rohkem on ebaküdoonia kasvatamine levinud Lätis.

Kasutamine

Teda kasvatatakse Eesti aedades peamiselt ilutaimena. Kuna tegu on heitgaase taluva, põuakindla ja kärpimist taluva vähenõudliku liigiga, kasutatakse haljastuses üksikpõõsastena või grupiti murus, vabakujulise või pügatava hekina, muruservades jne. 
Ebaküdoonia kollased viljad sisaldavad rohkelt seemneid, mis teeb nende puhastamise küllaltki tülikaks. Kodumajapidamistes on kõige levinumaks kasutusviisiks olnud viljade suhkrus säilitamine. Suhkrustunud viile saab kasutada sidruni kodumaise aseainena.
On aretatud rida sorte, näiteks 'Cido' – õied oranžpunased, viljad kuldkollased valmivad septembri algul. Tuntakse ka teisendit Chaenomeles japonica var. alpina, mis on poollamanduvate vartega madal põõsas väga ilusate säravoranžide õitega. Viljad on väiksemad kui põhiliigil.
WTC Cortlandti metroojaam

WTC Cortlandt, täiendavalt allkirjastatud World Trade Center seintel ja varem tuntud kui Cortlandt Street ja Cortlandt Street – World Trade Center, on metroojaam New Yorgi metroosüsteemis, mida teenindab Broadway–Seventh Avenue Line. Jaam asub Lower Manhattanil, New Yorgis. Jaam asub Greenwich Streeti ja Cortlandt Streeti ristumiskohas Maailma Kaubanduskeskuses.
Jaam sisaldab ühendusi PATH-iga läbi Maailma Kaubanduskeskuse jaama.
Ülemiste viadukt

Ülemiste viadukt on üle Tartu maantee viiv Järvevana teed ja Suur-Sõjamäe tänavat ühendav sild, mis avati liikluseks 12. augustil 2009 kell 13:30.
Viadukti projekteerisid OÜ Järelpinge Inseneribüroo ning ehitasid Tallinna Teede AS ja AS Merko Ehitus. Viadukti rajamine läks maksma 39,7 miljonit krooni.
Kuldala tee

Kuldala tee on tänav Rae vallas Peetri alevikus.
Tänav saab alguse Tallinnast Tartu maanteelt ja lõpeb Peetri alevikus ristumisel Niinesaare teega. Tänav on ligikaudu 770 meetrit pikk, sellest umbes 100 meetrit jääb Tallinna linna haldusalasse ja umbes 670 meetrit Peetrisse.
Tänava Tallinna-osa ja Peetri-osa eraldavad betoonist tõkestuspostid, läbipääs on vaid jalakäijatele ja kergliiklusele. Selle põhjuseks on tänava Tallinna-osa kitsus, mis ei võimalda transiitliiklust. Tänav on varustatud tänavalaternatega.
Kuldala teel (täpsemini, Kuldala tee, Aruheina tee ja Raudkivi teega piiratud kvartalis) asub nn Kuldala maja, mis on suurim kortermajade kompleks Peetri alevikus. Kuldala maja sisekvartalis asub looduslikust kaasikust arendatud ca 5 ha suurune rohkete valgustatud jalutus-jooksuradade, kuivenduskraavide, laudteede ja -sildade ning mänguplatsidega Kuldala park, mis on peetrilaste seas populaarne sportimis- ja puhkeala.
Kuldala tee nimi tuleneb ajaloolisest Kuldala talust, mis paikneb tänava Tallinna-poolses otsas linna piiril.
Peeter Lemming

Peeter Lemming (18. juuni 1865 Hellenurme vald, Tartumaa – veebruar 1939 Narva) oli eesti leivatööstur ja seltskonnategelane.
1890. aastal asus ta Narva ja asutas seal leivatööstuse, oli Narva seltskondlike organisatsioonide aktiivne liige. Vabadussõja ajal Peeter Lemming vangistati Vene okupatsioonivõimude poolt. Iseseisvusajal oli ta Narva linnavolinik, linnanõunik ja abilinnapea.
Sterzing

Keeleline jaotus

2011. aasta rahvaloenduse järgi kõneleb 73,64% rahvastikust esimese keelena saksa keelt, 25,95% itaalia keelt ja 0,41% ladiini keelt.

Tööstus

Sterzing on koduks Leitner grupile, rahvusvahelisele tööstusele, kaablisüsteemide, lumekoristajate, kommunaalteenuste lintsõidukid, linnaraudteesüsteemide (minimetrò) ja tuuleturbiinide tootjale.
Google Scholar

Google Scholar on Google'i hallatav tasuta interneti otsingumootor teadustekstide otsimiseks.
Google Scholar indekseerib teaduskirjanduse täistekste ja metaandmeid. Google Scholar'i indekseeritavate teadustekstide hulka kuuluvad eelretsenseeritavates teadusajakirjades ilmunud teadusartiklid, raamatud, resümeed, konverentsiettekanded, väitekirjad, uuringuraportid ja muu teaduskirjandus.
Andmebaasis indekseeritud teadustekstide põhjal arvutab Google Scholar registreerunud teadlaste tsiteeringute üldarvu, H-indeksi ja i10-indeksi.
Google Scholar'i beetaversioon käivitus 2004. aasta novembris.
Põlli mõis

Põlli mõis (ka Pölli mõis; saksa keeles Poll) oli eramõis Nissi kihelkonnas Harjumaal.
Mõis rajati 17. sajandi lõpul Ohukotsu mõisast eraldatud alast.
Aleksandri tänav

Ajalugu

Kuni 1989. aastani kandis tänav nime Nõukogude tänav.